SKRIFTLIG FORESPØRGSEL E-1640/02

af Alexander de Roo (Verts/ALE) til Kommissionen

(10. juni 2002)

Om: Liberty Medias betydelige markedsandel efter den eventuelle overtagelse af Casema, Nederlandene

Ifølge de seneste beretninger fører France Telecom eksklusive forhandlinger med den amerikanske kabelgigant Liberty Media om overtagelsen af France Telecoms nederlandske datterselskab, kabeludbyderen Casema. Casema er med 1,3 mio. tilslutninger den tredjestørste kabeludbyder i Nederlandene. Hvis overtagelsen lykkes, vil den skaffe Liberty Media en andel på omkring 60 % af det nederlandske kabelmarked. Selskabet indtager allerede en dominerende stilling i Nederlandenes største kabelselskab, UPC (2,2 mio. tilslutninger).

Liberty Media har også interesser i forskellige udbydere af fjernsynsprogrammer. Selskabet ville eventuelt være i stand til at udnytte en betydelig andel af kabelmarkedet til fordel for disse sammensluttede udbydere. Et stort antal fjernsynssendere befinder sig allerede nu i en vanskelig forhandlingsposition med hensyn til at få deres programmer udsendt. De er bange for illoyal konkurrence om en plads på kablet.

Alt i alt truer Liberty Media i Europa med at gentage det, som selskabet allerede har gjort i De Forenede Stater. Den opkøbte selskabet i 1970'erne de hensygnende kabelselskaber og opnåede således en monopolstilling. Tidligere sørgede den tyske konkurrencemyndighed (Bundeskartelamt) for at forhindre, at Liberty opnåede alt for stor en andel af det tyske kabelmarked, og det forventes, at den nederlandske konkurrencemyndighed, Opta, også vil foretage en kritisk vurdering af overtagelserne. Det er måske på tide, at man tager pulsen på europæisk plan.

Kommissionen bedes i betragtning af ovenstående besvare følgende spørgsmål:

1. Hvorledes kan Kommissionen i fremtiden garantere sunde og konkurrencedygtige operationelle vilkår for det europæiske marked for kabeltjenester?

2. Hvad mener Kommissionen om de ikke-europæiske kabeludbyderes fremstød, som f.eks. det amerikanske Liberty Media, og om den store markedsandel, som disse eventuelt vil skabe sig i de enkelte EU-medlemsstater?

3. Mener Kommissionen, at en markedsandel på 60 % er i modstrid med den europæiske lovgivning og i bekræftende fald, er den rede til at forelægge den ovennævnte eventuelle overtagelse for de nederlandske myndigheder?

Svar afgivet på Kommissionens vegne af Mario Monti

(18. juli 2002)

1. Kommissionen vil fortsat anvende Fællesskabets konkurrenceregler, især artikel 81 og 82 i EF-traktaten, samt fusionsforordningen(1), på det europæiske kabelmarked og på kabelrelaterede markeder. Formålet med Fællesskabet konkurrenceregler at sikre forbrugerne et bredere udvalg, teknologisk innovation og konkurrence på priserne.

2. Kommissionen er meget tilfreds med, at der findes stærke kabeludbydere på grund af de fordele, der ligger i, at der er større konkurrence på local access-markedet. Men hvis disse kabeludbydere bliver dominerende og lodret integrerede, dvs. at de også producerer medieindhold, kontrollerer Kommissionen omhyggeligt, at der ikke forekommer nogen form for diskrimination, og at adgangen til indholdet ikke begrænses. I den henseende skal Kommissionen anvende konkurrenceloven uanset de involverede selskabers nationalitet eller oprindelse.

3. Hvad angår fusionskontrol er der ingen overlapning med hensyn til kompetence. Afhængig af de pågældende omsætningstærskler er det enten den nationale konkurrencemyndighed eller Kommissionen, der er kompetent til at bedømme transaktionen.

Indtil videre har Kommissionen ikke modtaget nogen anmeldelse af denne transaktion.

(1) Rådets forordning (EØF) nr. 4064/89 af 21. december 1989 om kontrol med fusioner og virksomhedsovertagelser, EFT L 395 af 30.12.1989.